ב-16 באפריל בתוכנית סמאקדאון, יושב ראש הארגון, וינס מקמהן, הציג את אליאס כרכישה הגדולה ביותר בהיסטוריה של סמאקדאון. השניים נקטעו על ידי רומן ריינס, שערך אף הוא את הופעת הבכורה שלו בתוכנית, ותקף את אליאס ואת מקמהן. שבוע לאחר מכן, הבן של וינס, שיין מקמהן, קרא לריינס לזירה כדי לנקום בו על מעשיו, אך עוד לפני שהאחרון הגיע לזירה, אליאס תקף את ריינס מאחור, ולאחר מכן אליאס ושיין תקפו את ריינס יחדיו. יותר מאוחר באותו הערב, אליאס איתגר את ריינס לקרב יחידים באירוע כסף בבנק, אתגר שנענה בחיוב על ידי ריינס בהמשך התוכנית. באירוע זה, ריינס ניצח את אליאס. לילה לאחר מכן בתוכנית Raw, ריינס, שהופיע כחלק מחוק הויילד קארד, נקטע על ידי שיין, שעדיין לא הרפה מהתקיפה של ריינס על אביו. לאחר מכן, ריינס איתגר את שיין לקרב, שלו שיין נענה בחיוב וכתוצאה מכך הקרב ביניהם הפך רשמי לאירוע סופר שואודאון.
ב-21 במאי בתוכנית סמאקדאון, דולף זיגלר שנעדר מאז האירוע רויאל ראמבל, ערך את חזרתו המפתיעה ותקף את קופי קינגסטון. לאחר מכן, זיגלר הסביר את הסיבה לתקיפה ואמר שהוא היה אמור להיות זה שצריך לקבל את ההזדמנות להתחרות על אליפות ה-WWE ברסלמניה 35 במקום קינגסטון. בנוסף לכך, הוא אמר שהוא ינצח את קינגסטון ויזכה בתואר, ולאחר מכן הקרב ביניהם הפך לרשמי לערב הסעודית.
באירוע כסף בבנק, סת' רולינס ניצח את AJ סטיילס והגן בהצלחה על האליפות האוניברסלית. לילה לאחר מכן בתוכנית Raw, ברון קורבין התלונן על כך שסטיילס קיבל הזדמנות להתחרות על האליפות האוניברסלית על פניו. שבוע לאחר מכן, סטיילס היה אמור לקחת חלק בקרב מרובע אשר יקבע את זהות המועמד לתואר נגד רולינס באירוע סופר שואודאון, אך מנגד, פציעותיו מהקרב שלו באירוע כסף בבנק מנעו ממנו להתחרות בקרב, ולכן הוא הוחלף בקורבין, שתקף את סטיילס, כשהיה בחדר המרפאה. קורבין ניצח את ברון סטרומן, בובי לאשלי והמיז בקרב הדחות מרובע, וכך הוא הפך לטוען לכתר.
באירוע כסף בבנק, הלוצ'ה האוס פארטי (קאליסטו, גראן מטאליק ולינסה דוראדו) הגיעו כדי להתחרות בקרב שאינו היה מתוכנן לאירוע, אך מנגד הותקפו על ידי לארס סאליבן וכתוצאה מכך הקרב לא התקיים כלל. לילה לאחר מכן בתוכנית Raw, בזמן שלארס סאליבן היה אמור להתראיין בנושא התקיפה שלו לילה קודם על הלוצ'ה האוס פארטי, הוא נקטע על ידם. השלושה תקפו את סאליבן, שמנגד הצליח להדוף אותם. קרב האנדיקאפ 3 נגד 1 נקבע ביניהם לאירוע סופר שואודאון.
לאחר שהועברו ל-Raw כחלק מהסופרסטאר שייק-אפ, האוסוס (ג'יי אוסו וג'ימי אוסו) פתחו ביריבות נגד הריבייבל (דאש ויילדר וסקוט דוסון). יריבות זו התבססה בעיקר סביב כך שהאוסוס הביכו את הריבייבל במספר מקרים שונים. ב-20 במאי בתוכנית Raw, הריבייבל ניצחו את האוסוס. ב-5 ביוני, קרב חוזר בין הזוגות נקבע לאירוע סופר שואודאון.
אירוע.
מופע מקדים.
המופע המקדים הכיל קרב אחד בודד, ובו האוסוס (ג'יי אוסו וג'ימי אוסו) התחרו נגד הריבייבל (דאש ויילדר וסקוט דוסון). בסיום, ג'ימי וג'יי ביצעו על דוסון וויילדר את מהלכי הסופרקיק בהתאמה, כשלאחר מכן ביצעו את אותו המהלך ביחד על דוסון, מה שהספיק להם כדי להצמיד את דוסון ולנצח בקרב.
קרבות מקדימים.
האירוע עצמו נפתח בקרב שבו סת' רולינס הגן על האליפות האוניברסלית נגד ברון קורבין. לאורך הקרב קורבין התמקד בצלעות הפגועות של רולינס. בסיום, קורבין ניסה להשתמש בכיסא רק כדי לגרום לשופט, ג'ון קון, להתערב ולעצור אותו, מה שהוביל לכך שקורבין התווכח עם השופט. רולינס ניצל זאת לטובתו, הצמיד את קורבין לניצחון, שהקנה לו הגנה מוצלחת על התואר. לאחר הקרב, קורבין תקף את רולינס בעזרת מהלך הסיום שלו, ה-End of Days. לפתע, ברוק לסנר, כשבידו כיסא, התקדם אל עבר הזירה ביחד עם פול היימן כדי לפדות את מזוודת כסף בבנק שלו על רולינס כמו שהבטיח בתוכנית Raw האחרונה. בזמן שהיימן נכנס לזירה כדי לתת לשופט את המזוודה, הוא נתקע בחבלים ומעד, מה שגרם לדעתו של לסנר להיות מוסחת. רולינס ניצל זאת ותקף את לסנר בעזרת מכה מתחת לחגורה. לאחר מכן, הוא תקף את לסנר עם כיסא וביצע עליו את מהלך הסיום שלו, הסטומפ, על גבי המזוודה. בעקבות תקרית המעידה של היימן, המזוודה לא נפדתה, ולכן לסנר שמר על החוזה שבו.
אז, פין באלור, שהגיע בדמות הדמון שלו (שד) הגן על האליפות הבין יבשתית נגד אנדרדה. בסיום, באלור ביצע על אנדרדה את מהלכי ה-1916 ואז את ה-Coup de Grâce כדי לנצח בקרב ולהגן על התואר בהצלחה.
בקרב שבא לאחר מכן, רומן ריינס התחרה נגד שיין מקמהן (שלווה לקרב על ידי דרו מקינטייר). שיין ביצע על ריינס את מהלך החניקה המשולשת שלו, אך האחרון הצליח להניף את שיין באוויר כדי לבצע את מהלך הפאוורבומב. לאחר מכן, שיין ביצע על ריינס את מהלך הספיר, אך לא הצליח לרשום הצמדה לספירת שלוש. בסיום, ריינס נתן אגרוף לשיין, מה שגרם לשיין להיתקל בשופט. בזמן שהשופט נפל, מקינטייר נכנס לזירה ותקף את ריינס בעזרת מהלך הסיום שלו, ה-Claymore, מה שאיפשר לשיין להצמיד את ריינס לניצחון.
בקרב הרביעי, לארס סאליבן התחרה נגד חברי קבוצת הלוצ'ה האוס פארטי (קאליסטו, גראן מטאליק ולינסה דוראדו) בקרב האנדיקאפ 3 נגד 1. סאליבן שלט ברוב הקרב עד שהלוצ'ה האוס פארטי התאחדו כדי לתקוף את סאליבן, מה שגרם להם להיפסל. לאחר הקרב, סאליבן תקף את השלושה.
לאחר מכן, טריפל H התחרה נגד רנדי אורטון בקרב היחידים הראשון שלהם מאז שנת 2010. אורטון ביצע על טריפל H את מהלך הסיום שלו, ה-RKO, שלא הספיק לו כדי לנצח בקרב. בזמן שאורטון תכנן לבצע את מהלך בעיטת הפאנט, טריפל H תפס את רגלו של אורטון וביצע עליו את מהלך הסיום שלו, הפדיגרי, אך גם הוא לא הצליח לנצל זאת כדי לנצח בקרב. טריפל H ביצע על אורטון את מהלך ההכנעה, הקרוספייס, אך אורטון הצליח להגיע לחבל כדי לגרום להפסקת המהלך. מחוץ לזירה, טריפל H הטיח את אורטון בשולחן השדרנים מספר פעמים. בסיום, אורטון ביצע על טריפל H פעם נוספת את מהלך ה-RKO, שהספיק לו כדי להצמיד את טריפל H לניצחון.
בקרב שבא לאחר מכן, ברון סטרומן התחרה נגד בובי לאשלי. לאשלי ביצע על סטרומן את מהלך הראנינג פאוורסלאם, אך לא הצליח לרשום הצמדה לספירת שלוש. מנגד, סטרומן ביצע על לאשלי את אותו המהלך, אך גם הוא לא הצליח לנצח בקרב. בסיום, סטרומן ביצע על לאשלי את מהלך הראנינג פאוורסלאם פעמיים אחד אחרי השני כדי לנצח בקרב.
אז, קופי קינגסטון (שלווה לקרב על ידי אקסבייר וודס) הגן על אליפות ה-WWE נגד דולף זיגלר. קינגסטון ביצע על זיגלר את מהלך ה-S.O.S, שלא הספיק לו כדי לנצח בקרב. סיום הקרב התנהל כך שזיגלר ביצע על וודס את מהלך הסופרקיק מחוץ לזירה ובזמן שדעתו של השופט הוסחה, וודס בעט בפניו של זיגלר, מה שאיפשר לקינגסטון לבצע עליו את מהלך הסיום שלו, "צרה בגן עדן", כדי לנצח בקרב ולהגן על התואר בהצלחה.
בקרב הלפני אחרון, תוכנן להתקיים קרב הבאטל רויאל הגדול ביותר בתולדות ה-WWE בן 50 משתתפים. לעומת זאת, הקרב הכיל לבסוף 51 משתתפים. בקרב זה ניצח מנסור, מתאבק מתחיל מ-NXT, יליד ערב הסעודית, שהדיח אחרון את אליאס.
הקרב המרכזי.
הקרב המרכזי של האירוע הפגיש את אנדרטייקר וגולדברג לקרב הראשון ביניהם אי פעם. גולדברג פתח את הקרב עם שני מהלכי ספיר, אך אנדרטייקר הצליח לקום על רגליו. גולדברג ניסה לבצע את מהלך הספיר פעם אחת נוספת, אך אנדרטייקר התחמק וגרם לגולדברג להתנגש בעמוד הזירה, שכתוצאה מכך גרם לראשו לדמם. אנדרטייקר ביצע על גולדברג את מהלך הסיום שלו, הטומבסטון פיילדרייבר, ולאחר מכן הצמיד אותו, לעומת זאת, גולדברג הצליח לצאת מהצמדה זו. גולדברג ביצע את מהלך הספיר ואז את מהלך הג'קהאמר, שלא הספיקו לו כדי להצמיד את אנדרטייקר לספירת שלוש מלאה. גולדברג ניסה לבצע את מהלך הסיום של אנדרטייקר על האחרון, אך בזמן ביצוע המהלך, שניהם נפלו. זאת הייתה אחת מסדרת מהלכים שהתפספסו ולא בוצעו כראוי לאורך הקרב. בסיום, אנדרטייקר ביצע על גולדברג את מהלך הצ'וקסלאם, שהספיק לו כדי לנצח בקרב.
ביקורות.
האירוע קיבל ביקורות שליליות בקרב המבקרים והצופים, כשהקרב המרכזי עמד בראש ביקורות אלה.
וייד קלר מהאתר Pro Wrestling Torch הצהיר שאירוע היה בלתי מיוחד ולא שווה לצפייה, כשאף קרב לא הגיע לציון של 3 מתוך 5 כוכבים. הקרב שקיבל את הציון הגבוה ביותר היה אורטון נגד טריפל H עם ציון של 2.75 כוכבים, שהתקבל בצורה יפה על ידי הקהל עם הסיומת הראויה, אך מצד שני היה קרב ארוך למדי. קלר העניק לקרב על האליפות הבין יבשתית בין באלור לאנדרדה ציון של 2 כוכבים, כשתיאר את הקרב "חסר השפעה לחלוטין", בעוד שלקרב על אליפות ה-WWE בין קינגסטון לזיגלר העניק ציון של 1.5 כוכבים ואמר ש"הקרב היה מכובד, אך היה ניתן להריץ אותו". קלר העניק לקרב המרכזי בין אנדרטייקר לגולדברג ציון של 0.75 כוכבים.
ג'סטין בראסו מהעיתון ספורטס אילוסטרייטד תיאר את האירוע כ"רשימת קרבות שלמה שלא התקרבה לרמה של רשימת הקרבות של האירוע כסף בבנק בחודש מאי", ואת המשך היחסים בין ה-WWE לערב הסעודית כ"דבר שבכלל לא נראה טוב". בראסו הרגיש שהניצחון של שיין מקמהן באירוע היה ההחלטה הנכונה; על הקרב המרכזי הוא מתח ביקורת ש"שתי אגדות שהתקשו לספק את הסחורה", ושהאירוע הכללי כשל בסיפוק חוויית הצפייה לצופה.